*Projekts*

LATVIJAS REPUBLIKAS MINISTRU KABINETS

2011.gada \_\_\_. \_\_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_\_\_\_§)

**Noteikumi par darbības programmas „Infrastruktūra un pakalpojumi” papildinājuma 3.2.2.2.aktivitāti „Publisko interneta pieejas punktu attīstība”**

Izdoti saskaņā ar

Eiropas Savienības struktūrfondu

un Kohēzijas fonda vadības likuma

18.panta 10.punktu

**I. Vispārīgie jautājumi**

1. Noteikumi nosaka:
   1. kārtību, kādā īsteno darbības programmas "Infrastruktūra un pakalpojumi" 3.2.prioritātes „Teritoriju pieejamības un sasniedzamības veicināšana” 3.2.2.pasākuma „IKT infrastruktūra un pakalpojumi” 3.2.2.2.aktivitāti „Publisko interneta pieejas punktu attīstība” (turpmāk – aktivitāte);
   2. Eiropas Reģionālā attīstības fonda projektu (turpmāk – projekts) iesniegumu vērtēšanas kritērijus;
   3. prasības projekta iesniedzējam un projekta iesniegumam;
   4. atbildīgo iestādi un sadarbības iestādi, kompetences sadalījumu starp šīm iestādēm un sadarbības kārtību, kā arī atbildīgās iestādes un sadarbības iestādes funkcionālās padotības formu.
2. Aktivitātes mērķis ir paaugstināt piekļuves iespējas internetam pēc iespējas plašākām sabiedrības grupām, veicinot piekļuvi publiskās pārvaldes un komercsabiedrību piedāvātajiem elektroniskajiem u.c. pakalpojumiem un informācijai, lai veicinātu iedzīvotāju iekļaušanos sabiedrības sociālajos, ekonomiskajos un kultūras procesos un uzlabotu viņu dzīves kvalitāti.
3. Aktivitāti īsteno ierobežotas projektu iesniegumu atlases veidā.
4. Aktivitātei pieejamais kopējais finansējums ir 3 000 000 lats, tai skaitā Eiropas Reģionālās attīstības fonda finansējums 2 550 000 lats un pašvaldību budžeta finansējums 450 000 latu.
5. Aktivitātes ietvaros Eiropas Reģionālās attīstības fonda finansējums nepārsniedz 85 procentus no projekta kopējām attiecināmajām izmaksām, bet pašvaldību budžeta finansējums ir ne mazāks kā 15 procenti no projekta kopējām attiecināmajām izmaksām.
6. Aktivitātes īstenošanu nodrošina Vides aizsardzības un reģionālās attīstības ministrija kā atbildīgā iestāde un Valsts reģionālās attīstības aģentūra kā sadarbības iestāde.
7. Atbildīgā iestāde:
   1. nodrošina ar aktivitātes uzraudzību saistītos informācijas un publicitātes pasākumus atbilstoši normatīvajiem aktiem par Eiropas Savienības struktūrfondu un Kohēzijas fonda finansēto projektu publicitātes un vizuālās identitātes prasību nodrošināšanu;
   2. nodrošina aktivitātes īstenošanu, uzraudzību un kontroli, aktivitātes īstenošanas nosacījumu un projektu iesniegumu vērtēšanas kritēriju izstrādi, analizē problēmas aktivitātes īstenošanā un sniedz vadošajai iestādei un Eiropas Savienības struktūrfondu un Kohēzijas fonda uzraudzības komitejai priekšlikumus par aktivitātes īstenošanas uzlabošanu;
   3. nodrošina, lai netiktu pārsniegts aktivitātes īstenošanai pieejamais Eiropas Reģionālās attīstības fonda finansējums, un uzrauga pieejamā Eiropas Reģionālās attīstības fonda finansējuma apguvi, tai skaitā Padomes 2006.gada 11.jūlija Regulas (EK) Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999, 93.panta 1. un 2.punktā minētā principa izpildi aktivitātes līmenī;
   4. izstrādā vērtēšanas komisijas nolikumu, projektu iesniegumu vērtēšanas un projektu iesniegumu aizpildīšanas metodiku;
   5. izveido projektu iesniegumu vērtēšanas komisiju;
   6. nodrošina projektu iesniegumu atlasi un vērtēšanu;
   7. pieņem lēmumu par projekta iesnieguma apstiprināšanu, apstiprināšanu ar nosacījumu vai noraidīšanu, kā arī uzrauga nosacījumu izpildi;
   8. saskaņo sadarbības iestādes izstrādāto standarta vienošanos par projekta īstenošanu ( turpmāk – vienošanās);
   9. izvērtē sadarbības iestādes sagatavoto informāciju par vienošanās grozījumiem un sniedz atzinumu par vienošanās grozījumu saskaņošanu.
8. Sadarbības iestāde:
   1. nodrošina ar aktivitātes ieviešanu saistītos informācijas un publicitātes pasākumus atbilstoši normatīvajiem aktiem par Eiropas Savienības struktūrfondu un Kohēzijas fonda finansēto projektu publicitātes un vizuālās identitātes prasību nodrošināšanu;
   2. izstrādā vienošanās projektu, saskaņo to ar atbildīgo iestādi un slēdz vienošanos ar Eiropas Reģionālās attīstības fonda finansējuma saņēmēju (turpmāk – finansējuma saņēmējs);
   3. izskata finansējuma saņēmēja sagatavoto maksājumu pieprasījumu iesniegšanas grafiku;
   4. pārbauda finansējuma saņēmēju iesniegtos maksājumu pieprasījumus, apstiprina attiecināmo izdevumu summas, sagatavo maksājumu uzdevumus un izdevumu deklarācijas;
   5. izvērtē iesniegto projekta progresa pārskatu atbilstību projekta īstenošanas gaitai;
   6. izvērtē vienošanās grozījumus, saskaņojot tos ar atbildīgo iestādi, ja izmaiņas ir saistītas ar projekta mērķi, šo noteikumu 7.3.apakšpunktā minētā principa izpildi, projekta darbībām, projekta izmaksām, projekta rezultātiem un sasniedzamajiem uzraudzības rādītājiem, un pieņem lēmumu par vienošanās grozījumiem;
   7. projektu uzraudzībai lieto Eiropas Savienības struktūrfondu un Kohēzijas fonda vadības informācijas sistēmu un uzkrāj tajā datus par projektiem atbilstoši normatīvajiem aktiem par Eiropas Savienības struktūrfondu un Kohēzijas fonda vadības informācijas sistēmas izmantošanu;
   8. nodrošina, lai netiktu pārsniegts šo noteikumu 4.punktā noteiktais aktivitātes īstenošanai pieejamais Eiropas Reģionālās attīstības fonda finansējums, un uzrauga pieejamā Eiropas Reģionālās attīstības fonda finansējuma apguvi, tai skaitā Padomes 2006.gada 11.jūlija Regulas (EK) Nr.1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr.1260/1999, 93.panta 1. un 2.punktā minētā principa izpildi projektu līmenī;
   9. nodrošina projektu uzraudzību un kontroli, tajā skaitā veic izlases pārbaudes projektu īstenošanas vietās;
   10. pārbauda un iesniedz Iepirkumu uzraudzības birojā finansējuma saņēmēja sagatavoto iepirkuma plānu;
   11. nodrošina informācijas sagatavošanu atbildīgajai iestādei par aktivitātes īstenošanai pieejamā finansējuma apguvi.
9. Sadarbības iestāde ir atbildīgās iestādes funkcionālā pārraudzībā.

**II. Projekta darbības un izmaksas**

1. Projekta atbalstāmās darbības:
   1. jaunu publisko interneta pieejas punktu izveidošana;
   2. esošu publisko interneta pieejas punktu būtiska funkcionalitātes paplašināšana;
2. Projekta ietvaros nav atbalstāmas darbības, kas nav minētas šo noteikumu 10.punktā un nesekmē šo noteikumu 2.punktā noteiktā aktivitātes mērķa sasniegšanu.
3. Projekta attiecināmās tiešās izmaksas ir:
   1. projekta pamatojošās dokumentācijas sagatavošana - izmaksu efektivitātes analīzes izstrādes izmaksas, nepārsniedzot piecus procentus no projekta kopējām attiecināmajām tiešajām izmaksām.
   2. publisko interneta pieejas punktu izveides un attīstības izmaksas:
      1. jauna interneta pieslēguma ierīkošana vai esoša interneta pieslēguma jaudas palielināšana;
      2. bezvadu interneta pieejas zonas izveide vai paplašināšana;
      3. datortehnikas un biroja tehnikas iegāde;
      4. datortīkla un datortīkla komunikāciju iekārtu iegāde;
      5. programmatūras iegāde;
      6. publisko interneta pieejas punktu sagatavošana ekspluatācijai;
4. Projekta attiecināmās netiešās izmaksas ir:
   1. ar projekta darbībām tieši saistīto obligāto Eiropas Savienības informācijas un publicitātes pasākumu izmaksas, nepārsniedzot vienu procentu no projekta kopējām attiecināmajām tiešajām izmaksām;
   2. neparedzētie izdevumi, nepārsniedzot trīs procentus no projekta kopējām attiecināmajām tiešajām izmaksām.
5. Pievienotās vērtības nodokļa maksājumi, kas tiešā veidā saistīti ar projektu, ja finansējuma saņēmējs tos nevar atgūt normatīvajos aktos par pievienotās vērtības nodokli noteiktajā kārtībā ir attiecināmās izmaksas apakšaktivitātes ietvaros.
6. Izmaksas ir attiecināmas, ja tās:
   1. veiktas, ievērojot normatīvajos aktos publisko iepirkumu jomā noteiktās prasības;
   2. nepieciešamas šo noteikumu 10.punktā noteikto darbību īstenošanai un šo noteikumu 2.punktā noteiktā mērķa sasniegšanai un atbilst drošas finanšu vadības, sociālekonomiskā izdevīguma un izmaksu efektivitātes principiem;
   3. ir veiktas, pamatojoties uz noslēgtu iepirkuma vai uzņēmuma līgumu.
7. Projektā neiekļauj izmaksas, kas nav noteiktas šo noteikumu 12., 13. un 14. punktā.
8. Šo noteikumu 12., 13. un 14.punktā noteiktās izmaksas ir attiecināmas no šo noteikumu spēkā stāšanās brīža.
9. Projekta kopējais attiecināmo izmaksu apjoms nav lielāks par 3 000 000 latu.

**III. Prasības projekta iesniedzējam un sadarbības partnerim**

1. Projekta iesniedzējs ir Valsts reģionālās attīstības aģentūra.
2. Projekta iesniedzējs var iesniegt projekta iesniegumu sadarbībā ar pašvaldībām (turpmāk – sadarbības partneris), noslēdzot sadarbības līgumu, kas iekļauj sadarbības partnera apņemšanos nodrošināt:
   1. telpas projektā paredzēto darbību norisei;
   2. personālu ar atbilstošām zināšanām un prasmēm projekta darbību norisei un publisko interneta pieejas punktu pakalpojumu sniegšanai, t.sk. nodrošinot konsultāciju sniegšanu par darbu ar minimālo programmatūru, apmeklētāja datora pieslēgšanu bezvadu tīklam un publiskās pārvaldes elektronisko pakalpojumu izmantošanu;
   3. projekta darbību norisei un personāla darba nodrošināšanai nepieciešamo aprīkojumu un infrastruktūru, kas netiek iegādāta projekta ietvaros;
   4. projekta ietvaros izveidotās infrastruktūras, iegādātā aprīkojuma un ieviesto pakalpojumu uzturēšanu no pašvaldības budžeta līdzekļiem;
   5. apliecinājuma iesniegšanu Valsts reģionālās attīstības aģentūrā, ka tai ir pietiekami un stabili finanšu resursi projekta īstenošanai;
   6. ka projekta ietvaros iegādātie un iestādei nodotie pamatlīdzekļi tiks lietoti atbilstoši projekta mērķim projekta īstenošanas laikā un vismaz piecus gadus pēc pēdējā maksājuma veikšanas finansējuma saņēmējam;
   7. atskaites par publiskā interneta pieejas punkta darbību sagatavošanu reizi mēnesī projekta īstenošanas laikā, kā arī piecus gadus pēc projekta īstenošanas;
   8. informācijas sniegšanu par projekta īstenošanu un nodrošināt Eiropas Komisijas un Eiropas Savienības fondu vadībā iesaistīto institūciju pārstāvjiem pieeju visu ar projekta īstenošanu saistīto dokumentu oriģināliem, kā arī attiecīgā projekta īstenošanas vietai.
3. Sadarbības partneri var pieteikties uz publisko interneta pieejas punktu izveidi, nodrošinot, ka katrā republikas pilsētā (izņemot Rīgu), novadā vai novada teritoriālā vienībā - pilsētā, pagastā, tiek izveidots vai pilnveidots ne vairāk kā viens publiskais interneta pieejas punkts.
4. Projekta ietvaros attiecināmo izmaksu finansējuma sadalījums pa reģioniem nepārsniedz:
   1. Rīgas plānošanas reģionam, izņemot Rīgas pilsētu – 577 320 latus;
   2. Kurzemes plānošanas reģionam – 607 801 latus;
   3. Zemgales plānošanas reģionam – 632 241 latus;
   4. Vidzemes plānošanas reģionam – 578 186 latus;
   5. Latgales plānošanas reģionam – 604 452 latus.
5. Projekta iesniedzējs veic izmaksu efektivitātes analīzi.
6. Veicot izmaksu efektivitātes analīzi, projekta iesniedzējs izvēlas izmaksu efektivitātes ziņā labāko risinājumu, nodrošinot, ka projektā plānotās attiecināmās kopējās izmaksas uz vienu iegūtā labuma vienību – publisko interneta pieejas punktu, nepārsniedz 5 500 Ls.
7. Izveidojamam publiskajam interneta pieejas punktam jānodrošina šādi pakalpojumi:
   1. pieeju Internet tīklam, izmantojot bezvadu interneta pieeju visu diennakti vismaz 50 metru rādiusā ap publisko interneta pieejas punktu;
   2. pieeju datoriem ar noteiktu minimālo programmatūru (dokumentu, tabulu un attēlu rediģēšana, dokumentu digitalizācija un digitalizēto dokumentu apstrāde, e-paraksts) un pieslēgumu Internet tīklam;
   3. iespēju digitalizēt dokumentus A4 un A3 izmērā;
   4. iespēju izdrukāt krāsainus un melnbaltus dokumentus A4 un A3 izmērā;
   5. iespēju pieslēgt un darboties ar apmeklētājiem piederošiem datu nesējiem, veikt tiem antivīrusu pārbaudi.
8. Sadarbības partneri var pieteikties uz publisko interneta pieejas punktu pilnveidošanu, ja esošais publiskais interneta pieejas punkts nenodrošina kādu no 26.punktā minētajām prasībām.
9. Projekta iesniedzējs projekta iesnieguma veidlapu, tai skaitā projekta iesnieguma veidlapas pielikumus, sagatavo un noformē atbilstoši šo noteikumu 1.pielikumā noteiktajām prasībām.
10. Projekta iesnieguma veidlapai pievieno:
    1. izmaksu efektivitātes analīzi;
    2. sadarbības partnera apliecinājumu (2.pielikums).

**IV. Projektu iesniegumu atlase**

1. Atbildīgā iestāde nosūta projekta iesniedzējam uzaicinājumu iesniegt projekta iesniegumu, nosakot projektu iesniegumu iesniegšanas termiņu, kas nav īsāks par 90 darbdienām no uzaicinājuma izsūtīšanas dienas.
2. Projekta iesniedzējs atbildīgajā iestādē iesniedz projekta iesniegumu un šo noteikumu 28.punktā noteiktos dokumentus:
   1. divos eksemplāros (oriģināls un viena kopija) ar attiecīgām norādēm “oriģināls” vai “kopija” papīra formā – personīgi vai nosūtot pa pastu, papildus iesniedzot šo noteikumu 28.punktā noteiktos dokumentus elektroniski nepārrakstāmā datu nesējā. Dokumentus noformē atbilstoši normatīvajiem aktiem par dokumentu izstrādāšanu un noformēšanu un ievieto aizzīmogotā iepakojumā (aploksnē vai kastē). Ja projekta iesniegums ir nosūtīts pa pastu, projekta iesniegšanas brīdis ir diena, kad projekta iesniegums ir nodots pastā. Strīda gadījumā projekta iesniedzējs pierāda faktu, kad sūtījums nodots pastā. Ja projekta iesniegums ir iesniegts personīgi, projekta iesniegšanas laiks ir brīdis, kad atbildīgās iestādes pārstāvis ir izdarījis atzīmi uz projekta iesnieguma par projekta saņemšanu;
   2. elektroniskā dokumenta formā – atbilstoši normatīvajiem aktiem, kas regulē elektronisko dokumentu apriti. Projekta iesnieguma iesniegšanas laiks ir brīdis, kad projekta iesniegums nosūtīts pa elektronisko pastu vai izmantojot iestādes pārziņā esošās speciālās tiešsaistes formas. Ja rodas domstarpības, projekta iesniedzējs pierāda faktu, ka projekta iesniegums nosūtīts līdz projekta iesnieguma iesniegšanas termiņa beigām. Ja atbildīgā iestāde apgalvo, ka projekta iesniegums nav saņemts, tā minēto apgalvojumu pamato.
3. Projektu iesniegumu vērtēšanas komisijas sastāvā iekļauj trīs Vides aizsardzības un reģionālās attīstības ministrijas pārstāvjus un divus sadarbības iestādes pārstāvjus.
4. Atbildīgā iestāde uzaicina piedalīties projektu iesniegumu vērtēšanas komisijas darbā vienu vadošās iestādes pārstāvi novērotāja statusā bez balss tiesībām.
5. Projektu iesniegumu vērtēšanas komisija saņemtos projektu iesniegumus vērtē atbilstoši šo noteikumu 3.pielikumā iekļautajiem projektu iesniegumu vērtēšanas kritērijiem.
6. Projekta iesnieguma atbilstību šo noteikumu 3.pielikumā noteiktajiem administratīvajiem, atbilstības kritērijiem vērtē ar "Jā" (atbilst), "Daļēji atbilst" (atbilst ar nosacījumu) vai "Nē" (neatbilst). Projekta iesnieguma atbilstību šo noteikumu 3.pielikumā noteiktajiem kvalitātes kritērijiem vērtē, piešķirot noteiktu punktu skaitu.
7. Ja projekta iesniegums, ievērojot šo noteikumu 3.pielikumā noteikto projektu iesniegumu vērtēšanas kritēriju secību, neatbilst kādam no administratīvajiem vai atbilstības kritērijiem, kas noteikti kā neprecizējami, vai nesaņem minimālo punktu skaitu atbilstoši kādam no kvalitātes kritērijiem, projekta iesnieguma vērtēšanu neturpina.
8. Atbildīgās iestādes vadītājs pieņem lēmumu par projekta iesnieguma apstiprināšanu, ja:
   1. projekta iesniegums atbilst visiem šo noteikumu 3.pielikumā noteiktajiem administratīvajiem un atbilstības kritērijiem;
   2. projekta iesniegumā ir izpildītas šo noteikumu 3.pielikumā noteikto kvalitātes kritēriju minimālās prasības.
9. Atbildīgās iestādes vadītājs projekta iesniegumu apstiprina ar nosacījumu, ja projekta iesniegumu nepieciešams precizēt atbilstoši kādam no šo noteikumu 3.pielikumā noteiktajiem administratīvajiem vai atbilstības kritērijiem, kas pieļauj projekta iesnieguma precizēšanu.
10. Šo noteikumu 37.punktā minētais nosacījums var ietvert prasību sniegt papildu skaidrojumu par projekta iesniegumu vai prasību precizēt projekta iesniegumu, lai nodrošinātu projekta iesnieguma atbilstību šo noteikumu 3.pielikumā noteiktajiem administratīvajiem vai atbilstības kritērijiem, kas pieļauj projekta iesnieguma precizēšanu.
11. Ja šo noteikumu 37. un 38.punktā minēto nosacījumu izpilde ietekmē kāda cita šo noteikumu 3.pielikumā noteiktā kritērija atbilstības vērtējumu, atbildīgā iestāde lēmumu par projekta iesnieguma apstiprināšanu ar nosacījumu papildina ar attiecīgiem norādījumiem.
12. Šo noteikumu 37.punktā noteiktajā lēmumā ietverto nosacījumu izpildes termiņš nav ilgāks par 20 darbdienām no lēmuma pieņemšanas dienas.
13. Atbildīgā iestāde veic šo noteikumu 37.punktā noteiktajā lēmumā ietverto nosacījumu izpildes pārbaudi un septiņu darbdienu laikā pēc nosacījumu izpildes dokumentācijas saņemšanas nosūta projekta iesniedzējam atzinumu par nosacījumu izpildi.
14. Ja šo noteikumu 37.punktā noteiktajā lēmumā ietvertie nosacījumi nav izpildīti vai nav ievērots šo noteikumu 40.punktā noteiktais termiņš, projekta iesniegumu noraida.
15. Atbildīgās iestādes vadītājs pieņem lēmumu par projekta iesnieguma noraidīšanu, ja:
    1. projekta iesniegums neatbilst kādam no šo noteikumu 3.pielikumā noteiktajiem administratīvajiem un atbilstības kritērijiem, kas nepieļauj projekta iesnieguma precizēšanu;
    2. projekta iesniegumā nav izpildītas šo noteikumu 3.pielikumā noteikto kvalitātes kritēriju minimālās prasības.
16. Atbildīgā iestāde nodrošina šo noteikumu 36., 37., 41. un 42.punktā minētā lēmuma nosūtīšanu projekta iesniedzējam piecu darba dienu laikā pēc lēmuma pieņemšanas.
17. Atbildīgā iestāde nodrošina, lai informācija par apstiprināto projekta iesniegumu tiktu publicēta Vides aizsardzības un reģionālās attīstības ministrijas tīmekļa vietnē.

**V. Projekta īstenošana un uzraudzība**

1. Sadarbības iestāde vienošanos ar finansējuma saņēmēju slēdz normatīvajos aktos par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu, noteiktajā kārtībā.
2. Finansējuma saņēmējs piecu darbdienu laikā pēc vienošanās noslēgšanas iesniedz izskatīšanai sadarbības iestādē iepirkuma plānu, kas sagatavots atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu.
3. Projekta iesniedzējs 10 darbdienu laikā pēc šo noteikumu 36.punktā minētā lēmuma vai šo noteikumu 41.punktā minētā atzinuma saņemšanas iesniedz sadarbības iestādē maksājuma pieprasījumu iesniegšanas grafiku.
4. Ja maksājuma pieprasījumu iesniegšanas grafikā ir nepieciešams veikt izmaiņas, finansējuma saņēmējs piecu darbdienu laikā iesniedz sadarbības iestādē aktualizēto maksājuma pieprasījumu iesniegšanas grafiku.
5. Finansējuma saņēmējs nodrošina pirmā iepirkuma konkursa izsludināšanu ne vēlāk kā triju mēnešu laikā pēc vienošanās noslēgšanas.
6. Finansējuma saņēmējs sadarbības iestādē iesniedz maksājuma pieprasījumu ar izdevumus attaisnojošo dokumentu kopijām un projekta progresa pārskatus vienošanās noteiktajos termiņos un kārtībā.
7. Sadarbības iestādei ir tiesības starpposma vai noslēguma maksājuma pieprasījuma izvērtēšanas laikā pieaicināt neatkarīgus ekspertus publisko iepirkumu jomu regulējošajos normatīvajos aktos noteiktajā kārtībā, lai pārbaudītu maksājuma pieprasījumā norādīto attiecināmo izmaksu atbilstību un pamatotību.
8. Projektu īsteno ne ilgāk kā līdz 2015.gada 30.jūnijam.
9. Finansējuma saņēmējs nodrošina, lai attiecināmie izdevumi, kuru atmaksu veic no Eiropas Reģionālās attīstības fonda līdzfinansējuma un nacionālā publiskā līdzfinansējuma līdzekļiem, naudas plūsma, aktīvi un pasīvi grāmatvedības uzskaitē ir identificējami, nodalīti un pārbaudāmi.
10. Izmaiņas, kas skar projekta mērķi un sasniedzamos uzraudzības rādītājus, sadarbības iestāde saskaņo ar atbildīgo iestādi.
11. Ja projekta īstenošana notiek sadarbībā ar šo noteikumu 20.punktā minētajām iestādēm, projekta iesniedzējs noslēdz sadarbības līgumus ar tām ne vēlāk kā triju mēnešu laikā no vienošanās noslēgšanas. Ja sadarbības līgumu nenoslēdz minētajā termiņā, sadarbības iestāde var lemt par vienošanās laušanu.
12. Finansējuma saņēmējs un sadarbības partneri nodrošina, ka projekta ietvaros ieviestajos un paplašinātajos publiskajos interneta pieejas punktos vismaz piecus gadus pēc projekta īstenošanas netiek iekasēta maksa par šo punktu sniegtajiem interneta pieejas pakalpojumiem.
13. Finansējuma saņēmējs un sadarbības partneri nodrošina, ka visas projekta ietvaros iegādātas stacionārās iekārtas un aprīkojumi, kurās veikti ieguldījumi, ir apdrošinātas pret zaudējumiem vai bojājumiem dabas katastrofu, trešo personu prettiesiskās rīcības vai nelaimes gadījumos vismaz piecus gadus pēc projekta īstenošanas.
14. Lai nodrošinātu publisko interneta pieejas punktu ilgtspēju, gan kvalitatīvu publisko interneta pieejas punktu darbību, pēc projekta īstenošanas finansējuma saņēmējs nodrošina centralizēta vienota publisko interneta pieejas punktu pārvaldības pakalpojumu iegādi un sadarbības partneri nodrošina šī pakalpojumu izmaksu segšanu no saviem līdzekļiem vismaz piecus gadus pēc projekta īstenošanas.
15. Atbildīgā iestāde, sadarbības iestāde un finansējuma saņēmējs glabā visu ar projekta īstenošanu saistīto dokumentu oriģinālus līdz 2021.gada 31.decembrim, kā arī nodrošina Eiropas Komisijas un Latvijas Republikas institūcijām pieeju šai dokumentācijai.

Ministru prezidents V.Dombrovskis

Vides aizsardzības un reģionālās attīstības ministrs R.Vējonis

Vīza:

Vides aizsardzības un reģionālās

attīstības ministrijas valsts sekretārs G.Puķītis

29.09.2011 10:00

2589

I.Briņķe

67770326, Ieva.Brinke@varam.gov.lv